हादरनि संबिजिदा बयखौबो समान मोनथाय होदों। बेल’ नङा हादरनि नोगोरारिफोरा राजखान्थि, धोरोम बायदिफोराव उदां मोनथाइ मोनदों। थि बिदिनो संबिजिदा गासैबो नोगोरारिखौ समान राजखान्थिनि मोनथाइ मोननाय बादियै जोंनि हादरनि जायखि-जाया सुबुङानो राजखान्थि दोलो दानानै बिसायख’थि गेलेनायनि मोनथाइ दं । संसदावनो जा, एबा बिधान सभाफोरावनो जा जेरावबो गेलेनायनि मोनथाइ दं । बिसायख’थिफोराव बिदियै दोलो दानानै गोबां राजखान्थि दोलोफोरा बिसायख’थि गेलेनायनि जारिमिन दं । बिदिनो हादराव जोनोम जानाय बायदि राजखान्थि दोलोफोरा सरासनस्रा सुबुंफोरखौ सम-सम समखिखां होयो। आरो बिदि खालामनानै खुंथायनि गोहोखौ आवग्रिनानै लानायनि फोरमान दं । नाथाय सिगां समफोराव राजखान्थिगिरिफोरा राजखान्थि गेलेबोदोंमोनब्लाबो बै समावबो गोबां गोदान दोलोफोर दाजानायनि बाथ्रा ओंखारोमोनब्लाबो बिनि आन्दोयाव मोनसे गोलाव समाजारि जांख्रिथायफोरा सरजाबनानै थायोमोन। आसामाव जेसेबां राजखान्थि दोलोफोर जोनोम जादोंमोन बियाव सोरबा सासेनि साननाय बादियै राजखान्थि दोलो दाजायाखैमोन। दाजादोंमोन समाजारि दावगानायखौ लानानैसो गोबां सावरायज्लायनायनि उनावसो। नाथाय बावैसो सानफोराव आसामाव गोदानै दाजानाय दोलोफोरनिया एसे गुबुन बुंजायो। रायजोयाव मोनथाम गोदान राजखान्थि दोलो जोनोम जाबाय। गासैबो दाजानाय राजखान्थि दोलोफोरनि साननाया मोनसेयानो। बि जाबाय बिजेपि दोलोखौ फेजेननानै गुबुन राजखान्थि दोलोखौ आसामनि खुंथायाव लाबोनाय । बि गोदानै दाजानाय राजखान्थि दोलोफोराव कंग्रेस एबा गुबुन दोलोनिफ्रायबो हाबहैदों । बे बेलायाव ए आइ इउ डि एफ राजखान्थि दोलोनिफ्रायबो हाबहैदों। गोदानै दाजानाय राजखान्थि दोलोफोरनि मिजिंगआ जुदि एखेब्ला अब्ला मानो मोनसे जानानै दाजायाखैमोन- बे सोंलुआ साफ्रोमबो सुबुंनि गोसोयाव सोंनाय सोमजिदों। बिजेपिखौ फेजेननो मोनसे गोख्रों जायगानि मोनसे गोख्रोंसिन राजखान्थि दोलो दानो हागौमोन। आसामाव थाखानाय असम गण परिषद राजखान्थि दोलोया आसामनि माखासे जेंनाफोरखौ सुस्रांनो हायैखाय आसामनि खायसे सुबुंफोरखौ बोरनाय नुनो मोनो । लोगोसे रायजोनि हारि-माहारिमानि खौसेथि गोयैनि थाखाय रायजोनि समाजारि , राजखान्थिनि फोथाराव थांनाय 30 बोसोराव सोलायनाय नुदों। बे समाव हारिनि आरो रायजोनि थाखाय मावनो हानाय सुबुंफोरखौ गोहो-गोरासिम खालामदों। दासान्दै गोदानै दाजानाय राजखान्थिफोरा गोख्रों जानानै फैदोंब्लाबो रावबो लोब-लोब हाबनाय नुनो मोनाखै। दा गोदानै दाजानाय राजखान्थि दोलोफोरनि गेजेराव मोनसे हारियारि सोलायनो थिरां खालामबाय। बे समाव जायगानि राजखान्थि दोलोफोरा ज’जानानै आवगाय लाङोब्ला हामगौमोन। आसामाव आयेन बेरेखायै हाबफैनायनि जेंना, एनआरसि आयेन, जायगानि मिथिंगायारि सम्फद, आबाद-हा, आबादारिनि जेंना, हारिमायारि राजखान्थि, जायगानि सुबुं-सम्फदनि बाहायनाय, हारिमुवारि-रावारिनि जेंनाफोरखौ लानानै आसामाव राजखान्थि दोलो दानायफोरा मोजांमोन। गोदानै राजखान्थि दोलो दानायाव आसामनि गासैबो हारि-माहारिनि सुबुंफोरा ज’जानानै मोनसेल’ राजखान्थि दोलोखौ दाजागौमोन। नाथाय बिनि बदल मोनथाम राजखान्थि दोलो जोनोम जाबाय। बे मोनथाम गोदान राजखान्थि दोलोनि गेजेराव सोरहा बांसिन मुलाम्फा जागोन । साननो गोनां बाथ्रा। थेवबो दाबो खौसे जानो हानायनि समा बारग’लाङाखै। गोसोब्ला सानैसो गोसो गुदुं जानानै ओंखारब्ला खालामनो हागोन । खालामगोन सोर ? दा आसामनि माखासे सुबुंफोरा गावनि माखासे साननायफोरखौ ज्राब गारनानै जायगायारि राजखान्थि दोलोफोरखौ गोख्रोंसिन खालामनो हागौमोन। बे बेलायाव आसामनि सुबुंफोरा खेबसे साननो हायो।